**Poslovni sistem Mercator**

**Bronastega konjička, ki simbolizira moč managementa, podeljuje pa ga Sekcija managerk pri Združenju Manager, je odnesel Poslovni sistem Mercator.**

Managerkam prijzano podjetje 2008 je poslovni sistem Mercator, mednarodno podjetje, ki deluje na petih trgih: v Sloveniji, na Hrvaškem, v Bosni in Hercegovini, v Srbiji ter Črni gori. V zadnjih treh letih so prihodke v povprečju dvignili za 17 odstotkov na leto. Lani je Mercator ustvaril 2,4 milijardi evrov prihodkov, skoraj 43 milijonov evrov čistega dobička, dodana vrednost na zaposlenega je znašala 22,6 tisoč evrov.

V Mercatorju je med vsemi zaposlenimi - teh je preko 21.000 - 71,6 odstotkov žensk, skoraj ravno toliko (68,2 odstotkov) pa jih zaseda tudi poslovodske položaje. V Mercatorju trdijo celo, da so eno prvih večjih podjetij v Sloveniji s tako visokim deležem žensk na vodilnih mestih (med 2.795 člani širšega poslovodstva je bilo lani 1.907 žensk). Tendenca k ženskemu zasedanju vseh položajev, tudi najvišjih v podjetju, je vpeta v njihov princip poslovanja in delovanja. Kot mednarodno podjetje širijo tradicijo managerkam prijaznega podjetja po vsej regiji jugovzhodne Evrope, kjer imajo svoje poslovalnice. Lani so prejeli tudi osnovni certifikat Družini prijazno podjetje, s čimer želijo ustvariti poslovno okolje še bolj spodbudno. V Mercatorju prav tako zagotavljajo, da ženske za enako delovno mesto prejemajo enako plačo in bonitete kot moški s primerljivimi kompetencami.

Bronaste konjičke so na Spomladanskem srečanju prejele štiri Mercatorjeve managerke, in sicer:

* **mag. Mateja Jesenek**, članica uprave Skupine Mercator za trženje in nabavo - v Mercatorju je zaposlena že od leta 1994. Posveča se oblikovanju trženjskih strategij in koordinaciji trženjskih aktivnosti programov in družb Skupine Mercator.
* **mag. Vera Aljančič Falež**, članica uprave Skupine Mercator za kadre, organizacijo, pravne in splošne zadeve - je zvesta Mercatorju 14 let. Vodi in organizira delovne procese, skrbi tudi za medsektorsko usklajevanje projektov.
* **mag. Melita Kolbezen**, izvršna direktorica računovodstva, financ, kontrolinga in interne revizije v družbi Poslovni sistem Mercator, d. d. - v Mercatorju zaposlena od leta 1997. Vzporedno je razvila dva nova procesa: proces računovodstva skupine in proces notranjega revidiranja.
* **mag. Mojca Avšič**, direktorica strateškega marketinga - v Mercatorju se je zaposlila leta 2000. Je vodja več kot sto zaposlenih, zaupana ji je trženjska strategija za vse Mercatorjeve programe.

Nagrado je v imenu podjetja prevzel predsednik uprave **mag. Žiga Debeljak**. Ob nagovoru je povedal: »Ker je v Mercatorju kar 70 odstotkov zaposlenih ženskega spola, v upravi pa je razmerje med spoloma 50:50, sem prepričan, da smo najbolj uravnotežena in sproščena uprava v Sloveniji.«